b'\n_START_ARTICLE_\nPinacoteca Bucure\xc8\x99ti\n_START_PARAGRAPH_\nPinacoteca Bucure\xc8\x99ti este o colec\xc8\x9bie de picturi \xc3\xaenfiin\xc8\x9bat\xc4\x83 la 1 iunie 1933, prin decret regal, de regele Carol al II-lea al Rom\xc3\xa2niei, cu titulatura Pinacoteca Municipiului Bucure\xc8\x99ti, care a fost preg\xc4\x83tit\xc4\x83 \xc3\xaen vara anului 1933 \xc3\xaen Bd. Lasc\xc4\x83r Catargiu, nr. 21, \xc3\xaentr-un imobil donat \xc3\xaen acest scop de c\xc4\x83tre Ioana Urseanu, v\xc4\x83duva amiralului Vasile Urseanu.\n_START_SECTION_\nIstoric\n_START_PARAGRAPH_\nInaugurarea Pinacotecii a avut loc la 20 noiembrie 1933, \xc3\xaen prezen\xc8\x9ba mai multor personalit\xc4\x83\xc8\x9bi, \xc3\xaentre care \xc8\x99i Liviu Rebreanu, Constantin Argetoianu, Alexandru Tzigara-Samurca\xc8\x99, Marcel Iancu, George Oprescu, Octav Doicescu, Mili\xc8\x9ba Petra\xc8\x99cu etc._NEWLINE_La deschidere au fost expuse 103 lucr\xc4\x83ri, majoritatea de pictur\xc4\x83, dintre care 63 proveneau din colec\xc8\x9biile Prim\xc4\x83riei Bucure\xc8\x99ti. \xc3\x8en urm\xc4\x83torii cinci ani, fondul de opere de art\xc4\x83 din colec\xc8\x9bia Pinacotecii s-au ad\xc4\x83ugat 241 de lucr\xc4\x83ri cump\xc4\x83rate din fondurile municipalit\xc4\x83\xc8\x9bii, precum \xc8\x99i cu un mare num\xc4\x83r de piese provenite din dona\xc8\x9bii particulare, astfel \xc3\xaenc\xc3\xa2t, \xc3\xaen anul 1939, inventarul se ridica deja la 756 de lucr\xc4\x83ri. Cel mai important donator particular a fost sculptorul Filip Marin, care a donat 162 de opere, din care 43 de piese de sculptur\xc4\x83, 14 lucr\xc4\x83ri de pictur\xc4\x83 \xc8\x99i 105 desene, purt\xc3\xa2nd semn\xc4\x83tura artistului. A doua dona\xc8\x9bie, ca importan\xc8\x9b\xc4\x83, const\xc4\x83 \xc3\xaen 67 de p\xc3\xa2nze, apar\xc8\x9bin\xc3\xa2nd at\xc3\xa2t unor cunoscu\xc8\x9bi mae\xc8\x99tri rom\xc3\xa2ni c\xc3\xa2t \xc8\x99i celor mai importante \xc8\x99coli de pictur\xc4\x83 europene \xc8\x99i provine de la avocatul colec\xc8\x9bionar Ioan Movil\xc4\x83 (1846- 1904), descendent dintr-o veche familie de domnitori \xc8\x99i boieri ai Moldovei._NEWLINE_\xc3\x8en 1941, dup\xc4\x83 moartea Ioanei Urseanu, \xc3\xaen holul cl\xc4\x83dirii care ad\xc4\x83postea pinacoteca a fost dezvelit\xc4\x83 o plac\xc4\x83 comemorativ\xc4\x83, care cinste\xc8\x99te memoria ctitorilor pinacotecii municipiului Bucure\xc8\x99ti, viceamiral Vasile Urseanu \xc8\x99i Ioana Urseanu, prin urm\xc4\x83toarele cuvinte: "Dup\xc4\x83 o via\xc8\x9b\xc4\x83 de munc\xc4\x83 \xc8\x99i credin\xc8\x9b\xc4\x83 au d\xc4\x83ruit acest l\xc4\x83ca\xc8\x99 ca s\xc4\x83 fie ad\xc4\x83post de art\xc4\x83 \xc8\x99i prilej de \xc3\xaen\xc4\x83l\xc8\x9bare sufleteasc\xc4\x83"._NEWLINE_\xc3\x8en 1949 cele mai valoroase tablouri ale Pinacotecii au fost preluate de Galeria Na\xc8\x9bional\xc4\x83, cele r\xc4\x83mase form\xc3\xa2nd Muzeul de Art\xc4\x83 a Municipiului Bucure\xc8\x99ti care a fuzionat cu Muzeul de Istorie al Bucure\xc8\x99tiului, iar \xc3\xaen cl\xc4\x83dire s-a \xc3\xaenfiin\xc8\x9bat Muzeul \xc8\x98tiin\xc8\x9belor Experimentale, inaugurat \xc3\xaen 1950 \xc3\xaen care a fost integrat \xc8\x99i Observatorul Astronomic "Vasile Urseanu". Ast\xc4\x83zi Observatorul \xc8\x9bine de Muzeul Municipiului Bucure\xc8\x99ti \xc8\x99i este deschis publicului. Din acest motiv, Pinacoteca a fost mutat\xc4\x83 de mai multe ori \xc8\x99i, de fiecare dat\xc4\x83, cel mai mult au avut de suferit obiectele._NEWLINE_De-a lungul timpului, muzeul a suferit modific\xc4\x83ri de titulatur\xc4\x83 \xc8\x99i de sediu. S-a numit pe r\xc3\xa2nd: Pinacoteca Municipiului Bucure\xc8\x99ti, "Bucure\xc8\x99ti \xc3\xaen arta plastic\xc4\x83", Colec\xc8\x9bia Simu, Muzeul de Art\xc4\x83 al Municipiului Bucure\xc8\x99ti "Anastasie Simu"._NEWLINE_\xc3\x8en anul 1984 prin unificarea cu Muzeul de Istorie al Municipiului Bucure\xc8\x99ti a devenit sec\xc8\x9bie a fostului Muzeu de Istorie \xc8\x99i Art\xc4\x83 al Municipiului Bucure\xc8\x99ti, actualul Muzeu al Municipiului Bucure\xc8\x99ti._NEWLINE_\xc3\x8en anul 1991, din pricina unor defec\xc8\x9biuni tehnice ale cl\xc4\x83dirii \xc3\xaen care se afla pinacoteca, aceasta a fost \xc3\xaenchis\xc4\x83, iar pe parcursul anilor cl\xc4\x83direa a fost retrocedat\xc4\x83 proprietarilor de drept. Din acest motiv, adic\xc4\x83 lipsa unui spa\xc8\x9biu propriu de expunere, patrimoniul Pinacotecii, ajuns \xc3\xaentre timp la 5.500 de piese, const\xc3\xa2nd \xc3\xaen pictur\xc4\x83, sculptur\xc4\x83, grafic\xc4\x83 \xc3\xaen principal, dar \xc8\x99i o mic\xc4\x83 colec\xc8\x9bie de art\xc4\x83 religioas\xc4\x83 \xc8\x99i decorativ\xc4\x83, a r\xc4\x83mas de mul\xc8\x9bi ani ascuns \xc3\xaen depozite._NEWLINE_Dup\xc4\x83 ce Prim\xc4\x83ria Capitalei a reabilitat Muzeul Gheorghe Tattarescu, fost\xc4\x83 cas\xc4\x83 memorial\xc4\x83 care g\xc4\x83zduia ambientul, atelierul, \xc8\x99evaletul \xc8\x99i lucr\xc4\x83ri ale marelui pictor, \xc3\xaen cl\xc4\x83dire au fost depozitate picturile din patrimoniul Pinacotecii, iar cl\xc4\x83direa a fost \xc3\xaenchis\xc4\x83 pentru public. Aici lucr\xc4\x83rile de art\xc4\x83 sunt conservate \xc3\xaen condi\xc8\x9bii total necorespunz\xc4\x83toare. Deoarece microclimatul nu este stabil, lucr\xc4\x83rile de art\xc4\x83 sufer\xc4\x83 un proces de degradare continu\xc4\x83 ca urmare a atacului de mucegai \xc8\x99i a contrac\xc8\x9biilor bru\xc8\x99te ale suporturilor \xc3\xaen urma varia\xc8\x9biilor de temperatur\xc4\x83 \xc8\x99i umiditate._NEWLINE_\xc3\x8en prezent, Pinacoteca expune pe r\xc3\xa2nd lucr\xc4\x83ri din colec\xc8\x9biile sale, \xc3\xaen expozi\xc8\x9bii tematice organizate \xc3\xaen \xc3\xaenc\xc4\x83perile Centrului Cultural ArtSociety, \xc3\xaen corpul A al Palatului Cesianu-Racovi\xc8\x9b\xc4\x83, chiar dac\xc4\x83 unele dintre ele sunt afectate de condi\xc8\x9biile termohidrografice necorespunz\xc4\x83toare din depozite._NEWLINE_\xc3\x8en 2012, 14 tablouri ale Pinacotecii Bucure\xc8\x99ti, purt\xc3\xa2nd semn\xc4\x83tura marilor nume din istoria artei rom\xc3\xa2ne\xc8\x99ti: Theodor Pallady, Camil Ressu, Rudolf Schweitzer-Cump\xc4\x83na,Nicolae D\xc4\x83r\xc4\x83scu, Iosif Iser, Eusta\xc8\x9biu Stoenescu, Ion Theodorescu-Sion, Ipolit Str\xc3\xa2mbu, Aurel B\xc4\x83e\xc8\x99u, \xc8\x98tefan Popescu, M.H. Maxy \xc8\x99i Arthur Verona, au fost restaurate prin campania de str\xc3\xa2ngere de fonduri "Adopt\xc4\x83 o capodoper\xc4\x83"._NEWLINE_Potrivit unei hot\xc4\x83r\xc3\xa2ri aprobate pe 27 iunie 2013 de Consiliul General al Municipiului Bucure\xc8\x99ti, Prim\xc4\x83ria Bucure\xc8\x99ti va prelua de la Banca Comercial\xc4\x83 Rom\xc3\xa2n\xc4\x83 cl\xc4\x83direa-monument istoric cu cod LMI B-II-m-A-19021 din strada Lipscani 18-20 (Palatul fostei Societ\xc4\x83\xc8\x9bi de asigur\xc4\x83ri Dacia - Rom\xc3\xa2nia, construit \xc3\xaentre anii 1910-1913), urm\xc3\xa2nd a da b\xc4\x83ncii, \xc3\xaen schimb, terenul pe care este construit Turnul Bancorex din Calea Victoriei nr. 15 \xc8\x99i 6 milioane de euro. \xc3\x8en cl\xc4\x83direa din Lipscani, municipalitatea vrea s\xc4\x83 amenajeze Pinacoteca Municipiului Bucure\xc8\x99ti. La data aprob\xc4\x83rii hot\xc4\x83r\xc3\xa2rii, patrimoniul de art\xc4\x83 al Pinacotecii este constituit din 2.546 de lucr\xc4\x83ri de pictur\xc4\x83 rom\xc3\xa2neasc\xc4\x83 \xc8\x99i european\xc4\x83, 402 lucr\xc4\x83ri de sculptur\xc4\x83, 87 de lucr\xc4\x83ri de art\xc4\x83 decorativ\xc4\x83, 2.445 de lucr\xc4\x83ri de grafic\xc4\x83._NEWLINE_Din 29 iulie 2016, Pinacoteca Municipiului Bucure\xc8\x99ti a organizat la Muzeul Municipiului Bucure\xc8\x99ti din Palatul Su\xc8\x9bu o expozi\xc8\x9bie temporar\xc4\x83 retrospectiv\xc4\x83 a principalelor dona\xc8\x9bii, f\xc4\x83cute de Ioan Movil\xc4\x83 \xc8\x99i Filip Marin, precum \xc8\x99i a celor mai reprezentative lucr\xc4\x83ri achizi\xc8\x9bionate \xc3\xaen perioada interbelic\xc4\x83.'